**ዲስፕሊንን ዲሞክራስን ኣብ ኤርትራ**

ኣብ’ዚ ቅንያት ካብ’ቲ ብተደጋጋሚ ኣብ ሶሻል መድያ ዝዝረበሉ ወይ ዝብሃል ዘሎ ኣባሃህላታት ኣብ ውሽጢ ህዝባዊ ግንባር ናይ ርእይቶኻን ሓሳብካን ምግላጽ ከምዘይነበረን ዘየሎን ሕጂ ግን ነዚ ኣካይዳ ብምስዓር ኣባላት ህ.ግንባር ኣንጻር ኣካይዳ መሪሕነቶም ክዛረቡ ጀሚሮም ይብሃል ኣሎ። እዚ ኣባሃህላ ክሳብ ክንደይ ሓቅነት ኣለዎ? ንምንታይ ዕላማ ከኣ እዩ ሕጂ ገኒኑ ዝዝረበሉ ዘሎ?

ብኻልእ ሸነኽ ድማ ኣብ ኤርትራ ሓበሬታ ኣዝዩ ሕጹርን ከመየሎን ዝእምት ምስ እዚ ኣብ ላዕሊ ተኣሳሲሩ ዝኸይድ ዘሎ ጸረ- ሃገራዊ ጎስጓስ እዩ።

ነዘን ክልተ ኣርእስታት ብመጀመርታ ኣብ ኤርትራ ናይ ሓበሬታ መሰል ምርካብ ብኸመይ ይኸይድ? ኣብ’ቲ “ነጻ” ዓለም “ነጻ” ናይ ዜና ማዕከናት ኣሎ ዝብሃል ብፍሉይ ድማ ኣብተን ዱሑራት ሃገራት ንስነ-ምግባርን ሓድነት ህዝቢ ኣብ ግምት ዘየእቱ፣ ንሕብረተሰብ ብትኹል ዘናቑት ህዝቢ ነንሕድሕዱ እምነት ከምዘጥፍእን ከምዝተፋነንን ዝገብር ሓላፍነት ዝጎዶሎ ናይ ውሑዳት ረብሓ ንምዕዋት ዝግበር መሳርሒ እዩ።

ብኣንጻሩ ኣብ ኤርትራ ኣብ ወድዕነት ዝተመርኮሰ ንረብሓ ህዝብን ሃገርን ዘቐድም ኣገባብ ስርዓት ኣወሃህባ ሓበሬታ እዩ ዘሎ። ብርግጽ ዝተፈላለያ ቡዙሓት ናይ ተለቪዝዮን መደበራትን ናይ ጋዜጣ ትካላትን የብልናን። ምስ ዘሎና ዕብየትን ሃገርን ብዝሒ ህዝብን ኣብ ግምት የእቲኻ፣ ገጢሙና ዝጸንሐ ብድሆታት ዝምክት ስርዓት ኣካይዳ ሓበሬታ ጸኒሑ እዩ። ኩሉ ዝስራሕ ስርሓት ድማ ንድሕነት ሃገር ዝዓለመ ስለዝኾነ ብሓላፍነታዊ መንገዲ ክስርሓሉ ጸኒሑ።

ኣብ ኤርትራ ክስርሓሉ ዝጸንሐ ኣገባብ ሓበሬታ ብዘይካ እታ ዘላትና ሓንቲ ተለቪዝዮንን መንግስታዊ ጋዜጣታትን ህዝቢ ብዝተፈላለየ ጽፍሒ ካብ መራሕቱ እዋናዊ ሓበረታ ክረክብ ጸኒሑ። እቲ ዝያዳ ኣድህቦ ዝወሃቦ ክልተ ወይ ሰለስተ ግዜ ፕረሲደንት ሃገር ንዕማማት መንግስቲ በብግዚኡ ሓበሬታ ይህብ እዩ። ኣብ ውሽጢ ዓዲ ድማ ሚነስተራትን ኣማሓድርትን ወከልቲ ህግደፍን ኣገደስቲ ናብ ህዝቢ ክበጽሖ ዝግብኦም መልእኽትታት በብግዚኡ ምስ ህዝቦም ርክባትን ኣኼባታትን ምክያድ ሉሙድ ኣሰራርሓ መንግስቲ ኤርትራ እዩ።

ኣብ ወጻኢ ዝነብር ህዝብና’ውን ምስ’ቲ ገዚፍ ኣበርክትኡ ኣብ ህንጸትን መኸተን ሃገር ዝመጣጠን ብዝተፈላለዩ ላዕለዎት ሓለፍቲ መንግስቲ ኤርትራን ኣምባሳደራትን ኣብ ብዙሕ ኣጋጣምታት ብምርካብ ንሃገርን ህዝብን ዘገድሱ ሓበሬታ ክሳብ ሕጂ ብቀጻሊ ይህቡ ኣለዉ።

ኣብዚ ኩሉ ዝግበር ናይ ህዝቢ ኣኼባታት ህዝቢ ንዑኡ ዘገድስዎን ዘሰክፍዎን ሕቶታት ብዘይፍርሒ ሕቶታቱ የቕርብ እዩ። ኣብ ዝበዝሕ እዋን ዘዕግብ መልሲ ይረኽበሎም፣ ዘይተመለሱ ሕቶታት ድማ በብግዚኡ ግዜ እንዳወሰደ መፍትሒ ይርከበሉ ኣሎ። ባህሊ ርእይቶኻ ናይ ምግላጽ ኣብ ውሽጢ ይኹን ኣብ ደገ ገደብ ተጌርዎ ኣይፈልጥን። ምናልባት ገለ ገለ ሰባት ንሳቶም ዝሓስብዎ መልሲ ብዘይምርካቦም ኩሉ መንግስቲ ከምዘይሰምዕን ርእይቶ ሰባት ከምዘይቅበል ኣምሲሎም ክገልጽዎ ይኽእሉ እዮም።

ከም ኣብነት ቅድሚ ክልተ ወርሒ ዝተኻየደ ፈስትቫል ኤርትራውያን ኣብ ሱዑዲ ዓረብ ሚንስተር ዑስማን ሳልሕ ንጉዕዞ መስርሕ ሰላም ኤርትራን ኢትዮጵያን ሰፊሕ መብርሂ ሂቡ፣ ኣብ ዝተፈላለዩ ጉዳይ ካብ ህዝቢ ንዝቀረበሉ ሕቶታት ንኣስታት ሰለስተ ሰዓት ብዘይ ምስልካይ ኣዕጋቢ መልሲ ሂቡ። ብሓፈሽኡ ከም ህዝቢ ኤርትራ ብተባራሪ ወረ ዘይኮነስ ብቅርበት ምስ መሪሕነቱ ገጽ ንገጽ ተራኺቡ ኢህን ሚህን ዝብል ህዝቢ የለን።

ገለ ሰባት ምስ’ቲ ኣብ ካልእ ዓለም ዘሎ ኣካይዳ ከምኡ ዘይኮነ ኢሎም ከጉረምርሙ ይኽእሉ። መንግስቲ ኤርትራ ግን ንነዊሕ ዝጠመተ ብኹሉ ሸነኻት ጎናዊ ሳዕቤናቱ ኣብ ግምት ብምእታው ብዘይ ታህዋኽ ጽፉፍ ኣቀራርባ ሓበሬታን ኣካይዳን እዩ ዝመርጽ።እዚ ሕጂ ተሓታትነት ዘይብሉ ፍኑውን ጉዕዙይን ኣካይዳ ፈይስቡክን ዩቱብን ብሓፈሽኡ ኣብ ሶሽያል መድያ ዝርኤ ንኤርትራ ዘርብሕ ኣይኮነን። **ኣብ ሶሻል ሚድያ ወጺእካ ስለዝጋዓርካ ካባ ደሞክራሲ ምልባስ ኣይኮነን።**

ህዝባዊ ግንባር ንሱ ዝምርሓሉ መሰልን ጉቡእን ኣባላት ዘለሊ ኣገባብ ዲሞክራስን ዲሲፕሊንን ኣለዎ። ከም ገዲም ተጋዳልይ ተ.ሓ.ኤ ድሕሪ 1986 ኣብ ሓፋሽ ውድባት ህ.ግንባር ተጸንቢረ ክሳብ ሕጂ ዝርእዮ ኣካይዳ፣ ኣባላት ኣብ ኣኼባታትን ዓውደ-ዘተን ጉባኤታትን ብነጻን ብዘይፍርሕን ርእይቶታቶም ይገልጹ፣ ለበዋታት የሕልፉ ኣብ መወዳእታ ድማ ብውድባዊ ዲሲፕሊን ተቐይዶም ይኸዱ። እቲ ዝዓበየ ጸጋ ሰውራ ኤርትራ ናብ ዓወት ንክበጽሕ ዝገበሮ እዚ ደሞክራስያውን ድሲፒሊናውን ኣካይዳ እዩ።

ግርማይ የማነ